Broj: 711-I-257-P-23/23-02-19

Zagreb, 06. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, i Aleksandre Jozić-Ileković, kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Mladena Krušelja, pročelnika Jedinstvenog upravnog odjela Grada Zlatara,** za davanjem očitovanja Povjerenstva,na 203. sjednici održanoj dana 06. veljače 2023.g. daje sljedeće

**OČITOVANJE**

**Sukladno odredbama ZSSI-a nema zapreke da gradonačelnik Grada Zlatara primi novčanu paušalnu naknadu za podmirivanje troškova prehrane ukoliko je ista propisana općim aktom ili drugim propisima tijela javne vlasti u kojem obveznik obnaša dužnost.**

Obrazloženje

Zahtjev za očitovanjem Povjerenstva podnio je Mladen Krušelj, pročelnik Jedinstvenog upravnog odjela Grada Zlatara. U Povjerenstvu je zahtjev zaprimljen 19. siječnja 2023. pod poslovnim brojem 711-U-558-P-23/23-04-1, povodom kojeg se vodi predmet broj P-23/23.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi kako temeljem čl. 6. Odluke o utvrđivanju osnovice i koeficijenta za obračun plaće gradonačelnika i visini naknade za rad ako dužnost obavlja bez zasnivanja radnog odnosa („Službeni glasnik Krapinsko-zagorske županije", broj 16/10, 30A/15, 22/17, 2/21,54A/21), ostala materijalna i druga prava iz rada gradonačelnik ostvaruje u skladu s odredbama akata kojima su uređena prava iz rada za službenike i namještenike Jedinstvenog upravnog odjela Grada Zlatara, ako to nije u suprotnosti s posebnim zakonom. Nadalje, navodi da sukladno odredbama IV. Izmjene Pravilnika o radu Jedinstvenog upravnog odjela Grada Zlatara KLASA: 023-01/19-01/04, URBROJ: 2140-07-02-22-7, kojim se uređuju prava i obveze službenika i namještenika zaposlenih u Jedinstvenom upravnom odjelu Grada Zlatara, službenici i namještenici ostvaruju pravo na mjesečnu novčanu paušalnu naknadu za podmirivanje troškova prehrane u iznosu neoporezive svote. Stoga, podnositelj postavlja upit je li u skladu s odredbama ZSSI-a da se za obveznika, odnosno gradonačelnika, rješenjem na temelju odredbe čl. 6. Odluke o utvrđivanju osnovice i koeficijenta za obračun plaće gradonačelnika i visini naknade za rad ako dužnost obavlja bez zasnivanja radnog odnosa utvrdi pravo na isplatu novčane naknade za podmirenje troškova prehrane ili je pravo na isplatu novčane naknade za podmirenje troškova prehrane nužno prethodno izričito normirati Odlukom o utvrđivanju osnovice i koeficijenta za obračun plaće gradonačelnika i visini naknade za rad ako dužnost obavlja bez zasnivanja radnog odnosa.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo ističe da je Ministarstvo uprave, Uprava za politički sustav, državnu upravu te lokalnu i područnu (regionalnu) samoupravu, dana 10. lipnja 2015.g. donijelo Uputu za postupanje u pogledu prava lokalnih dužnosnika, KLASA: 023-01/15-01/67, URBROJ: 515-02-02/1-15-1 u kojoj se navodi da je temeljni zakon kojim se uređuju prava lokalnih dužnosnika (općinskih načelnika, gradonačelnika, župana i njihovih zamjenika) Zakon o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13.).

U Uputi se citira odredba članka 90.a navedenog Zakona kojom je propisano da lokalni dužnosnici koji dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću i druga prava iz rada te da se vrijeme obavljanja dužnosti uračunava u staž osiguranja, a lokalni dužnosnici koji dužnost obavljaju volonterski imaju pravo na naknadu za rad te se ističe da su osnovna mjerila za određivanje plaće, odnosno naknade za rad kao i druga prava vezano za profesionalno obnašanje dužnosti općinskog načelnika, gradonačelnika odnosno župana i njihovih zamjenika određuju posebnim zakonom, a taj posebni zakon je Zakon o plaćama u lokalnoj i područnoj (regionalnoj) samoupravi („Narodne novine“ broj 28/10.).

U Uputi se tumači da odredbama navedenih Zakona, osim navedenih prava na plaću i staž osiguranja za dužnosnike koji dužnost obavljaju profesionalno, te prava na naknadu za rad ako istu obavljaju volonterski, nisu propisana druga prava za lokalne dužnosnike.

Također se ističe da prava dužnosnika koji dužnost obnašaju na lokalnoj razini proizlaze iz izbora istih osoba na dužnost u jedinici lokalne samouprave, a ne iz službeničkog statusa, stoga obavljanje dužnosti lokalnih dužnosnika nije isto što i rad na službeničkom radnom mjestu, niti se s istim može izjednačiti po bilo kojoj osnovi te se niti prava iz kolektivnih ugovora ne mogu odnositi na dužnosnike, neovisno o tome obavljaju li dužnost profesionalno ili bez zasnivanja radnog odnosa.

Obveznici ZSSI-a imaju pravo na isplatu onih naknada koje su povezane s troškovima nastalima u obnašanju javne dužnosti.

Stoga Povjerenstvo ističe kako nije suprotno odredbama ZSSI-a da gradonačelnik Grada Zlatara ostvaruje pravo na naknadu troškova prehrane, ukoliko je isto propisana općim aktom ili drugim propisima tijela javne vlasti u kojem obveznik obnaša dužnost, s obzirom da se ne radi o zabranjenoj dodatnoj naknadi iz članka 7. točke d) ZSSI-a.

Međutim, Povjerenstvo ističe kako ono nije ovlašteno utvrđivati na koji način će jedinica lokalne samouprave propisati navedeno pravo obveznika uz iznimku da obveznik, sukladno članku 9. ZSSI-a, ne bi smio sudjelovati u donošenju odluka, kao niti donositi odluke kojima se za obveznika ostvaruje određeno materijalno pravo ili koje upućuju na okolnosti koje se mogu definirati kao potencijalni sukob interesa.

Povjerenstvo također upućuje podnositelja da se s navedenim upitom kojim se općim aktom uređuje pravo na isplatu troškova prehrane obrati Ministarstvu pravosuđa i uprave kao donositelju ranije citirane Upute.

Slijedom navedenog, Povjerenstvo je donijelo očitovanje kao u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelju zahtjeva, putem e-maila
2. Objava na internetskoj stranici Povjerenstva
3. Pismohrana